Bou 'n vulkaan uit klei of "papier-mache" met 'n gat in die middel. Gooi twee teelepels koeksoda in die vulkaan. Gooi asyn stadig oor die koeksoda en kyk saam met die kleuters hoe die vulkaan lewendig word.
Gebruik papierborde om diere of snaakse maskers te maak. Gebruik 'n toutjie of pypskoonmaker om die masker te laat vassit aan die kleuter se gesiggie. Dis 'n wonderlike aktiwiteit wat help met fyn motoriese ontwikkeling en jou kleuter se denkbeeldige spel.
Gooi koerantpapier oor jou werks oppervlakte. Gooi verskillende pastavormpies op die oppervlakte uit. Verf saam met jou kleuter die pastavormpies verskillende kleure en laat deeglik droog word. Terwyl jy wag dat die verf moet droog word, gooi solank gom in 'n bakkie of papierbord. Meng 'n klein hoeveelheid water in die verf in. Neem 'n tandeborsel en smeer gom aan die geverfde pastavormpies. Dit sal voorkom dat die verf van die pasta afkom. Laat die pastavormpies droog word. Neem 'n lang genoeg stuk wol/tou om 'n nekketting of armbandjie te maak. Maak 'n dubbelknoop aan die een kant van die stuk wol om te voorkom dat die pasta van die wol uitgly. Sodra die pasta droog is, ryg dit in die stuk wol. Gebruik verskillende kleure pastavormpies. Sodra die stringetjie klaar geryg is, knoop die twee punte aan mekaar vas om die ketting of armband te voltooi.
Hier is 'n oulike manier om van ou koerante ontslae te raak. Laat jou kleuter 'n bladsy opskeur in 20 strokies oor die lengte. Vou al die strokies in die middel en kram dit saam vas. Neem die bondel strokies en plak dit aan die stok vas met maskeerband. Die kinders kan nou die pompoms versier met merkerpenne, glitter, ens.
Kinders ontwikkel voortdurend en gedy as daaglikse roetine 'n interaktiewe speletjie word. Speel Leer Slim is 'n gids om Ma en Pa (en ideaal alle versorgers) te help om hulle kind se liggaam, hart en verstand met weldeurdagte ingryping te help vorm. Dit bevat hope idees vir eenvoudige speletjies om komplekse vaardighede te ontwikkel. (Gemik op kinders tussen 3 en 7 jaar oud.) 'n Kind moet die lewe ervaar om deel daarvan te word. Help jou kind so om die lewe deur haar daaglikse roetine te ervaar: benoem alles waaraan jy raak; verduidelik wat om julle gebeur; wys haar hoe dinge werk en gee haar hope geleenthede om te ontdek en te leer, te beweeg en vrae te vra. Jy hoef nie al die antwoorde te ken nie - leer jou kind van kleins af om self die antwoorde te vind. Hierdie boek is nie 'n afmerklys wat jy arbitrer moet invul of voltooi nie. Dis 'n padkaart om jou op jou kind se ontwikkelingspad te begelei. Daar is nie ouderdomsaanduidings nie, want elke kind ontwikkel teen haar eie tempo. 'n Kind se ontwikkeling is nie 'n resies wat gewen moet word nie. Dit is 'n reis op pad na skoolgereedheid waartydens vaardighede ontwikkel, kennis ontdek en duisende ervarings beleef moet word. Voorskou van boek...
Neem 'n blaar, plaas dit op 'n skoon vel papier en verf dan daaroor. Neem nou die blaar versigtig weg. Laat jou verf so 'n bietjie droog raak. Sodra dit droog is, knip op die buitelyn van die patroon uit. Plaas die uitgeknipte blaarpatroon op skoon papier en verf dan daaroor.
As dit baie morsig gaan wees, kan mens hulle buite op 'n plastiektafeltjie laat werk wat na die tyd sommer afgespuit kan word. Meeste vingerverwe is wasbaar. So moenie te veel bekommer oor die morsery nie - geniet dit net.
Neem enige vrug of groente en sny dit deur die helfte. (Aartappel - probeer 'n vorm soos 'n sterretjie liggies in die aartappel uit te sny). Doop nou liggies die gesnyde kant in die verf en dan op papier. Kyk net die mooi prentjies wat jy kan maak.
Wegkruipertjie het 'n hele ander stel reëls vir kleuters en juis daaroor is dit pret. Jy kan dit baie maklik vir hulle maak om jou op te spoor, en hulle nie terg wanneer hulle dink hulle kruip weg deur net hulle oë toe te druk nie.
Neem 'n lekker sterk wolletjie, tou of gare. Dit moet tenminste 50cm lank wees en 'n groot knoop. Die wol word dan by die knoop se 2 gate ingeryg, vasgeknoop en dan begin die opwen daarvan. So al in die rondte al in die rondte word dit so voor jou geswaai. Die twee wysvingers word as hakkies gebruik en as die wolletjie lekker goed opgewen is dan word dit getrek.
Al die kinders stap in 'n ry agter die voorste speler, want die wolf is aan. Almal vra vir die wolf: "Wolf, wolf, hoe laat is dit?". Die wolf sê dan 'n spesifieke tyd soos "een uur", "elf uur", ens. Die kinders vra herhaaldelik totdat die wolf omdraai en sê "etenstyd". Dan moet almal weghardloop en die wolf moet een probeer raak; wat dan weer die wolf word.